《久戍边城有怀京邑》
唐代·骆宾王

扰扰风尘地，遑遑名利途。盈虚一易舛，心迹两难俱。

弱龄小山志，宁期大丈夫。九微光贲玉，千仞忽弹珠。

棘寺游三礼，蓬山簉八儒。怀铅惭后进，投笔愿前驱。

北走非通赵，西之似化胡。锦车朝促候，刁斗夜传呼。

战士青丝络，将军黄石符。连星入宝剑，半月上雕弧。

拜井开疏勒，鸣桴动密须。戎机习短蔗，祆祲静长榆。

季月炎初尽，边亭草早枯。层阴笼古木，穷色变寒芜。

海鹤声嘹唳，城乌尾毕逋。葭繁秋色引，桂满夕轮虚。

行役风霜久，乡园梦想孤。灞池遥夏国，秦海望阳纡。

沙塞三千里，京城十二衢。杨沟连凤阙，槐路拟鸿都。

璧殿规宸象，金堤法斗枢。云浮西北盖，月照东南隅。

宝帐垂连理，银床转辘轳。广筵留上客，丰馔引中厨。

漏缓金徒箭，娇繁玉女壶。秋涛飞喻马，秋水泛仙舻。

意气风云合，言忘道术趋。共矜名已泰，讵肯沫相濡。

有志惭雕朽，无庸类散樗。关山暂超忽，形影叹艰虞。

结网空知羡，图荣岂自诬。忘情同塞马，比德类宛驹。

陇坂肝肠绝，阳关亭候迂。迷魂惊落雁，离恨断飞凫。

春去荣华尽，年来岁月芜。边愁伤郢调，乡思绕吴歈.

河气通中国，山途限外区。相思若可寄，冰泮有衔芦。

作者简介：骆宾王（约619—687年）字观光，汉族，婺州义乌人（今浙江义乌）。唐初诗人，与王勃、杨炯、卢照邻合称“初唐四杰”。又与富嘉谟并称“富骆”。高宗永徽中为道王李元庆府属，历武功、长安主簿，仪凤三年，入为侍御史，因事下狱，次年遇赦，调露二年除临海丞，不得志，辞官。有集。骆宾王于武则天光宅元年，为起兵扬州反武则天的徐敬业作《代李敬业传檄天下文》，敬业败，亡命不知所之，或云被杀，或云为僧。